РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/129-17

12. јул 2017. године

Б е о г р а д

**З А П И С Н И К**

**21. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 24. ЈУЛА 2017. ГОДИНЕ**

Седница је почела у 10,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Ђорђе Комленски, др Александар Мартиновић, Жарко Мићин, Душан Павловић, Јован Палалић, Балинт Пастор, Срето Перић, Милетић Михајловић.

Осим чланова Одбора, седници су присуствовали и Александра Мајкић, заменик члана Биљане Пантић Пиља и Марко Парезановић, заменик члана Катарине Ракић.

 Седници нису присуствовали чланови Одбора: Михаило Јокић, Наташа Мићић, Вјерица Радета и Душан Петровић, нити њихови заменици.

 Седници су присуствовали и Сандра Кулезић и Татјана Лагумџија, чланови Државног већа тужилаца и Катарина Антић, виши саветник у Административној канцеларији Државног већа тужилаца.

Председник Одбора је констатовао да су испуњени услови за рад и пуноважно одлучивање, након чега је предложио, а чланови Одбора су **једногласно** утврдили следећи

Д н е в н и р е д :

1. Утврђивање Предлога одлуке о престанку функције председника Прекршајног апелационог суда;
2. Разматрање Предлога одлуке о избору заменика јавног тужиоца, који је поднело Државно веће тужилаца (број: 119-2017/17 од 17. јула 2017. године);
3. Разно.

 Пре преласка на рад по тачкама утврђеног дневног реда председник је ставио на гласање, а чланови Одбора су без примедби, већином гласова усвојили: Записника са 16. седнице Одбора за правосуђе, државну управу и локалну самоуправу одржане 13. јуна 2017. године; Записника са 17. седнице Одбора за правосуђе, државну управу и локалну самоуправу одржане 24. јуна 2017. године и Записника са 18. седнице Одбора за правосуђе, државну управу и локалну самоуправу одржане 26. јуна 2017. године.

**ПРВА ТАЧКА** – Утврђивање Предлога одлуке о престанку функције председника Прекршајног апелационог суда.

 Председник Одбора је обавестио присутне да је мр Зоран Пашалић, упутио допис Народној скупштини, заведен под 03 Број: 118-2053/17, од 20. јула 2017. године, којим тражи да Народна скупштина донесе одлуку о престанку функције председника Прекршајног апелационог суда, на лични захтев.

Председавајући је отворио расправу у вези са овом тачком Дневног реда, те како се нико од чланова Одбора није јавио за реч, председавајући је закључио расправу у вези са овом тачком дневног реда предложио да чланови Одбора утврде Предлог одлуке о престанку функције председника суда мр Зорану Пашалићу, председнику Прекршајног апелационог суда, на лични захтев, са даном 19. јул 2017. године.

Чланови Одбора су **већином гласова утвдили** наведени Предлог одлуке.

Одбор је закључио да Предлог ове одлуке упути Народној скупштини са предлогом да се разматра по хитном поступку, у складу са чланом 167. Пословника Народне скупштине.

 За представника предлагача одређен је Петар Петровић, председник Одбора.

**ДРУГА ТАЧКА –** Разматрање Предлога одлуке о избору заменика јавног тужиоца, који је поднело Државно веће тужилаца (број: 119-2017/17 од 17. јула 2017. године).

 **Сандра Кулезић** је истакла да је конкурс за избор заменика јавних тужилаца спроведен ради избора 14 заменика јавних тужилаца Првом основном јавном тужилаштву у Београду; Другом основном јавном тужилаштву у Београду; Трећем основном јавном тужилаштву у Београду; Основном јавном тужилаштву у Обреновцу; Основном јавном тужилаштву у Панчеву; Основном јавном тужилаштву у Великој Плани; Основном јавном тужилаштву у Зрењанину; Основном јавном тужилаштву у Бечеју; Основном јавном тужилаштву у Сремској Митровици; Основном јавном тужилаштву у Шапцу; Основном јавном тужилаштву у Крушевцу; Основном јавном тужилаштву у Краљеву; Основном јавном тужилаштву у Нишу; Основном јавном тужилаштву у Пожаревцу.

Нагласила је да је на конкурсу учествовало 190 кандидата, те да је одређен број полагало испит пред Државним већем тужилаца, док је један број кандидата завршио Правосудну академију, па нису полагали тест.

Рекла је да су сви предложени кандидати добили максималну оцену, као и да се водило рачуна да буду предложени кандидати који су имали најдужи стаж као сарадници у јавним тужилаштвима и који су завршили Правосудну академију. Такође се водило рачуна да у јавним тужилаштвима са седиштима у вишенационалним срединама буду предложени кандидати који говоре и језике националних мањина.

Изнела је став да су сви предложени кандидати способни да на најквалитетнији начин одговорно преузму обављање функције заменика јавног тужиоца.

 Председник Одбора је отворио расправу у вези са овом тачком Дневног реда, у којој је учествовао Душан Павловић.

 **Душан Павловић** је рекао да нема примедбе у вези са предложеним кандидатима, али да може да укаже на извесне недостатке који се односе на поступак њиховог избора, пре свега на поједине одредбе Правилника.

 Навео је део члана 77а Закона о јавном тужилаштву, којим је прописан начин вредновања кандидата који се предлажу Народној скупштини за избор за заменика јавног тужиоца, а на основу кога кандидат може да буде оцењен максималном оценом 5 (пет).

 Указао је да на ранг листи коју је објавило Држано веће тужилаца, постоје кандидати који су оцењени оценом 8 (осам), до које се дошло применом додатних критеријума који су прописани Правилником који је усвојило Државно веће тужилаца и на основу кога се врши рангирање кандидата.

 Нагласио је да је пред Уставним судом покренут поступак за оцену уставности овог правилника и изразио бојазан да би, у зависности од одлуке Уставног суда, кандидати за избор за заменика јавног тужиоца могли да бубу доведени у непријатну ситуацију.

 Предложио је измену члана 77а Закона о јавном тужилаштву, на начин да буде прописано да наведени критеријуми за одабир кандидата представљају минималне услове које кандидат за заменика јавног тужиоца мора да испуни, што би дало могућност Државном већу тужилаца да прописује додатне критееријуме, на који начин би се извршило усклађивање Закона и Правилника.

 Поставио је питање на основу којих критеријума је извршена селекција кандидата који имају исту оцену.

 Истакао је да цео поступак избора кандидата није довољно транспарентан, с обзиром да није омогућен увид у записнике о обављеним разговорима са кандидатима, што сматра значајним критеријумом за одабир кандидата, те да је управо због тога потребно да Правилник буде усклађен са Законом.

 Након што је закључио расправу у вези са овом тачком Дневног реда, председавајући је ставио на гласање предлог:

 -да Одбор за правосуђе, државну управу и локалну самоуправу констатује да је Предлог одлуке о избору заменика јавног тужиоца поднело Државно веће тужилаца као овлашћени предлагач, у складу са чланом 75. став 1. Закона о јавном тужилаштву и чланом 13. алинеја друга Закона о Државном већу тужилаца;

-да Одбор одлучи да предложи Народној скупштини да прихвати Предлог одлуке о избору заменика јавног тужиоца у: Првом основном јавном тужилаштву у Београду; Другом основном јавном тужилаштву у Београду; Трећем основном јавном тужилаштву у Београду; Основном јавном тужилаштву у Обреновцу; Основном јавном тужилаштву у Панчеву; Основном јавном тужилаштву у Великој Плани; Основном јавном тужилаштву у Зрењанину; Основном јавном тужилаштву у Бечеју; Основном јавном тужилаштву у Сремској Митровици; Основном јавном тужилаштву у Шапцу; Основном јавном тужилаштву у Крушевцу; Основном јавном тужилаштву у Краљеву; Основном јавном тужилаштву у Нишу; Основном јавном тужилаштву у Пожаревцу.

 -да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** усвојили наведени предлог.

Седница је завршена у 10,30 часова.

СЕКРЕТАР ПРЕДСЕДНИК

Сања Пецељ Петар Петровић